Johnni Olesen blev torsdag aften kåret til Årets Nordjyde for sit utrættelige arbejde med at samle penge ind til julemærkehjemmet i Hobro. Dagen derpå blev han hyldet af børnene på julemærkehjemmet.

Torsdag aften blev Johnni Olesen fra Hjallerup hyldet på scenen på Vendsyssel Teater. Her vandt han titlen som Årets Nordjyde, og med den følger 50.000 kroner og en statuette. Statuetten blev endnu engang løftet over hovedet fredag, hvor han endnu engang kunne lade sig hylde. Denne gang af børn og medarbejdere på julemærkehjemmet i Hobro, hvor Johnni Olesen blev taget imod med flag og klapsalver. Julemærkehjemmet er nemlig en afgørende grund til, at Johnni Olesen overhovedet kom i spil til titlen som Årets Nordjyde 2020. Gennem mange år har han utrætteligt kæmpet for at samle penge ind til julemærkehjemmet, som ikke har den store økonomi og er afhængige af blandt andet fonde og donationer for at kunne give de mange børn gode og livsændrende ophold. Johnni Olesen arrangerer blandt andet det årligt tilbagevendende sportsvent 24 timer i Hjallerup, hvor der svømmes, cykles og løbes til fordel for julemærkehjemmet, og senest har han selv svømmet Vendsyssel rundt og indsamlet 175.000 kroner ind til børnene på julemærkehjemmet. - Det er bare dejligt at komme ned og se de børn, for de er jo også stolte over, at de har været med til, at jeg har vundet den her fine præmie, ved at de har stemt og fået deres venner og familier til at stemme, fortæller Johnni Olesen. Indsats glæder forstander Det er ikke kun børnene, der er stolte over Johnni Olesens nye titel. Også julemærkehjemmets forstander, Lise Claesson, glæder sig over, at deres velgører er blevet hædret for sin indsats. - Johnni er noget helt specielt. Han er vores mand, og han er vores ven, og han er helt unik. De andre julemærkehjem plejer at sige til mig "Bare vi også havde en Johnni".  Det er ubeskriveligt, siger Lise Claesson. Inden Johnni Olesen forlader julemærkehjemet for denne gang, viser han den minibus frem, som er et af hjemmets seneste indkøb, og er blevet en realitet på grund af de midler, han har samlet ind. Og det bliver ikke sidste gang, han kommer forbi med ting, der gør opholdet på julemærkehjemmet endnu federe. - Hvis jeg kan hjælpe til, at børnene får en god dag, så er det bare fedt. Og det er så dejligt. at jeg har en ønskeliste liggende derhjemme. Så ved jeg, hvad jeg kan give dem af gaver, siger Johnni Olesen.